
Forord

Den 23. januar 2009 ble min søster, Kristin Kjelstrup, skutt og drept av ekskjæresten sin, politimannen Rolv Are Pettersen, med et tjenestevåpen han hadde tatt fra en kollega. Dette skjedde ved parkeringsplassen på skolen hvor hun var i praksis, på Kvaløysletta i Tromsø. Like etter at skuddene mot min søster falt, rettet Pettersen våpenet mot seg selv. Han døde etter fire dager på sykehus.

Ifølge politiets talsmann, Arne Johannessen, hadde ikke lignende skjedd i Norge før, det at en politimann med overlegg hadde drept noen utenfor tjeneste. Tilbake sto familier og venner som store spørsmålstegn.

Jeg fikk et stort behov for å samle fakta og detaljer om det som hadde skjedd. For å skape oversikt og ta igjen kontrollen i en kaotisk og uoversiktlig tid, begynte jeg å skrive ned alt sammen. Hver gang jeg leste saksdokumentene, ble ikke bare flere detaljer belyst, men jeg merket at jeg ikke opplevde noen form for forsoning med det som hadde skjedd. Spørsmålene hopet seg mer og mer opp. Jakten på den ytre rammen ble betydningsfull for meg og måtte være mest mulig korrekt, derfor startet jeg med skrivearbeidet veldig tidlig. Ingenting skulle bli glemt! Skrivingen ble nesten som en rapport, nærmest fra minutt til minutt, om alt hva som hadde skjedd denne dagen, i alle etatene. Jeg var jo vant fra mitt arbeid i helsevesenet å rapportere og dokumentere.

Den førstehåndsoppfølgingen vi etterlatte hadde hatt behov for, uteble, og dette gjorde sitt til at det ble naturlig og helt nødvendig for meg å gjøre noe. Skriften ble en slags erstatning, en form for terapi. Etter hvert presset den indre historien seg mer og mer frem, med tanker og følelser om min søster og hennes utrolige og altfor korte liv.

Som tre år eldre enn Kristin, hadde jeg alltid hatt en slags beskyttende rolle overfor henne, og det at jeg nå skriver hennes historie, er på ingen måte for å avsløre hennes indre liv. Det har jeg ingen som helst rett til. Samtidig føler jeg at jeg har en plikt og jeg har et brennende ønske om et mer åpnere samfunn. Det er kun på den måten verden kan gå fremover, det nytter ikke å tie om grusomhetene. Men jeg er også forberedt på motstand. Det er mange involverte. Samtidig er jeg er livredd for at historien om det som skjedde, skal glemmes. Det må understrekes at historien er fortalt av meg, Kristins søster. Sett og observert, i hovedsak, fra mitt ståsted. Å dele min historie med ukjente lesere, men også med kjente lesere, er skummelt. Andre involverte i tragedien hadde kanskje skrevet en annen historie enn den jeg har. Det er også litt vanskelig og ubehagelig å skulle utlevere så mye av meg selv. Mange grenseoppganger skal balanseres og inspiseres for at det skal bli en troverdig helhet. Det er nødvendig å være nær, ærlig og personlig for å få frem hvordan det oppleves å stå i sorg og å finne mening i det meningsløse. På den andre siden må det ikke bikke over i å bli så spesielt, internt eller sentimentalt at fortellingen mister sin kraft.

Jeg ser også utfordringer knyttet til personvern og etikk ved å fortelle en historie om noen som ikke er her mer, og etterstreber derfor å fortelle historien mest mulig slik jeg og mine opplevde det som pårørende. Ønsket mitt er ikke å henge ut noen eller finne syndebukker, men jeg mener det er viktig å gå innom områder rundt for eksempel hjelpeapparatet, som for oss ikke ble den positive opplevelsen det burde ha vært. Ikke minst synes jeg dette er viktig fordi vi vet at tragedier skjer, og på nytt vil komme til å ramme, dessverre.

Jeg ønsker at vi alle kan lære noe av Kristin og hennes liv, på alle måter.


Forfatterens takk

Skriveprosessen har vedvart over forskjellige faser, mest intenst de første årene, 2009-10, så lagt bort i fire-fem år for deretter å bli tatt frem igjen 2015.

I den første sårbare tiden vil jeg takke gode kollegaer på Akuttposten og Akutteamet, særlig spesialergoterapeut Merethe Arvidsdatter, som gjentatte ganger hadde manuset mitt til gjennomlesning da jeg gikk meg blind for en nokså ensidig fokusering. Ved hjelp av disse drøftingene kom jeg videre.

En varm takk til spesialsykepleier og familieterapeut Anneli Gretel Lapvetelæinen for gode samtaler i denne tiden, da hun også var opptatt av, og holdt på med, sin forskning rundt temaet partnerdrap.

Takk til psykiater Per Rørvik på Sikkerhetspsykiatri, for varme og trøst da jeg trengte gode råd, da spesielt i forhold til kvinner som finner menn som ikke er snille. Han hjalp meg til å forstå at jeg ikke helt kunne følge mine egne fastlåste oppfatninger av dette.

Takker også overlege Mads Gilbert for at han så selvfølgelig og åpent tok imot meg på sitt lille kontor på anestesiavdelingen på UNN, da jeg hadde behov for å drøfte hvordan krisehåndteringer bør være for mennesker som har opplevd sterke hendelser. Han ga en konkret innføring i hvordan deres retningslinjer var. Dette ga meg mot til å gå videre i min sak i forhold til den hjelpen vi skulle hatt.

Jeg vil også trekke frem lesesirkelen Bokringen som jeg var blitt en del av på denne tiden, spesielt en takk til kloke ord fra lærer Merethe Saga Lønnum som gikk manuset etter i sømmene, da hun har erfaring med skriving selv. Uavhengig av hverandre, og uten å vite om det, skrev vi bøker om samme tema, dog i ulike litterære sjangere.

Endelig vil jeg takke for tålmodighet og støtte over så lang tid, til min egen familie. Til mine barn som nå har blitt store, Kenneth og Isabel. Til min kjære mann Kai, med sin tillit og styrke, samt sans for praktisk hjelp på alle måter, både som fotograf og bistand ellers.

Katten Silver Zibelius har gitt meg den roen jeg trengte i tunge stunder for å orke å fortsette med prosjektet.

Mamma har hjulpet meg med å huske episoder fra barndom og oppvekst. Hun var en stor del av Kristins liv også i voksenlivet, spesielt fordi hun var mye sammen med datteren som hun hentet på skolen og de tilbrakte dermed mye tid i lag ellers.

Pappa og jeg var gjentatte ganger på besøk hos advokaten i byen. Det var ikke bare enkelt å komme gjennom der. Vi måtte sitte der en og en og lese gjennom dokumentene. Vi var opptatt av politiets håndtering av saken, og mye om hvorvidt gjerningsmannen hadde planlagt dette. Vi gikk hverandre i sømmene forut for hendelsen for å finne ut om der var noen tegn vi hadde oversett.

Lillesøster Elisabeth har innimellom stilt meg kritiske spørsmål, i forhold til at konseptet skulle være en historie om vår søsters levde liv, på en troverdig måte.

Sommeren 2015 gjenoppdaget Elisabeth Berg Hass manuset mitt, og hadde så stor tro på prosjektet, at dette bare måtte ut. Slik begynte mølla å gå igjen. Jeg var nær ved å gi ut boka for fem år siden. Jeg er henne svært takknemlig for den positive, dyktige og snartenkende personen hun er.

Til slutt vil jeg takke Forlagshuset i Vestfold som trodde på at manuset var godt nok, med lokal redaktør Lene E. Westerås, som god rådgiver mot slutten av prosessen.

